༄༅། །དཔལ་འཁོར་ལོ་སྡོམ་པ་ལོ་དྲིལ་གཉིས་ཀྱི་སྨོན་ལམ་ཤིས་བརྗོད་བཞུགས་སོ། །
དཔལ་འཁོར་ལོ་སྡོམ་པ་ལོ་དྲིལ་གཉིས་ཀྱི་སྨོན་ལམ་ཤིས་བརྗོད་གསར་པ་བྱ་བར་འདོད་པས། དཔལ་ལྡན་འཁོར་ལོ་སྡོམ་པའི་རྒྱུད་ཀྱི་དོན། །གྲུབ་ཆེན་ལོ་དྲིལ་ཞབས་ཀྱི་མན་ངག་ལས། །དབང་པོ་མཆོག་གི་ཉམས་ལེན་རིམ་པ་གཉིས།། ཆེས་ཟབ་རྟོགས་ནས་གོམས་ཏེ་མངོན་འགྱུར་ཤོག །བསག་སྦྱང་མཐར་སོན་སྡུད་རིམ་ཟབ་མོ་ཡིས། །འཆི་སྲིད་ཆོས་སྐུར་བསྒྱུར་བྱེད་རྣལ་འབྱོར་དང་། །ནཱ་དས་རྟེན་གྱི་སྟེང་དུ་དཀར་དམར་གྱི། །ཟླ་བར་བཞུགས་པའི་རྗེས་སུ་རྣལ་འབྱོར་གྱིས༑ ༑བར་སྲིད་ལོངས་སྐུའི་ལམ་དུ་ལེགས་པར་བསྒྱུར། །དཀར་དམར་མེ་ལོང་མཉམ་ཉིད་མངོན་འགྱུར་ཤོག །ནཱ་ད་རིམ་གྱིས་འཕེལ་བའི་ཧཱུྃ་ཡིག་ནི། །སོར་རྟོག་ཡེ་ཤེས་རྒྱུ་ཡི་རྡོ་རྗེ་འཛིན། །འོད་འཕྲོས་དོན་བྱས་འདུས་པ་བདེ་ཆེན་འབར།། འཕྲིན་ལས་བྱ་གྲུབ་ཡེ་ཤེས་རྫོགས་པར་ཤོག །དེ་དང་ཟླ་བ་དཀར་དམར་དབྱངས་གསལ་ཀུན། །ཡོངས་གྱུར་རྟེན་དང་བརྟེན་པ་གོ་ཆར་བཅས། །ཅིག་ཆར་རྫོགས་པའི་ཆོས་དབྱིངས་ཡེ་ཤེས་སྟེ། །དེ་ལ་ཡེ་ཤེས་དགུག་གཞུག་དབང་བསྐུར་མཆོད༑ ༑གསལ་བརྟན་རྣམ་དག་ཤིན་ཏུ་རྣལ་འབྱོར་གྱིས། །སྐྱེ་སྲིད་སྤྲུལ་སྐུའི་ལམ་ཀུན་རྫོགས་པར་ཤོག །དབྱངས་གསལ་སྤྲོས་འདུས་ལྟེ་བར་རི་བོང་ཅན།། ལྷན་སྐྱེས་བདེ་ཆེན་འབར་བའི་ཡེ་ཤེས་སྐུ། །སྙོམས་འཇུག་སྒྲས་བསྐུལ་རྗེས་གཞིག་བསྡུད་རིམ་ཆེས། །རྣལ་འབྱོར་ཆེན་པོས་རྫོགས་རིམ་སྨིན་བྱེད་ཤོག། བདག་བྱིན་རླབས་དང་སྣ་ཚོགས་རྡོ་རྗེ་དང་། །ནོར་བུ་འགེངས་དང་ཛཱ་ལན་དྷ་ར་དང་༑ ༑བསམ་མི་ཁྱབ་སྟེ་ཟབ་ལམ་རིམ་པ་ལྔ། །དང་པོ་གཉིས་ལ་ས་བོན་ཡོད་མེད་བཞི། །གསུམ་པར་ཕྱག་རྒྱ་བཞིར་དབྱེར་དམིགས་རིམ་བཅུ། བཅུ་པོའི་དང་པོ་རྩ་ཡི་རྣལ་འབྱོར་སྟེ། །རྩ་བའི་ཐིག་ལེ་ཡན་ལག་དབང་པོ་ལྔ། ། གཉིས་པ་རྡོ་རྗེའི་བཟླས་པའང་དེ་བཞིན་དྲུག །གསུམ་པ་བུམ་པ་ཅན་ཡང་དེ་བཞིན་ཏེ། །རྩ་འཁོར་བཞིར་བཅས་ཁ་སྦྱོར་རྣམ་པ་དགུ། །བཞི་པ་མཛོད་སྤུའི་ཁ་སྦྱོར་རྒྱན་ཅན་ཏེ༑ ༑གསང་དབང་ལམ་མཆོག་རྩ་རླུང་མཐར་ཕྱིན་ཤོག །དེ་མཐུས་བྱང་སེམས་འཕོ་མེད་གྱུར་པ་ན། །ཕྱི་ནང་ལས་རྒྱ་གཉིས་དང་ཡེ་ཤེས་དང་། །སྟོང་གཟུགས་རྒྱ་ཕྱག་ཆེན་མོས་ལེགས་པར་སྤེལ། །གཏུམ་མོ་འབར་བས་གསུམ་པའི་ལམ་རྫོགས་ཤོག།བདེ་ཆེན་མཐའ་དག་སྤྲོས་བྲལ་རྣམ་ལྡན་དང་། །དེས་བསྐྱེད་རང་བྱུང་བཅོམ་ལྡན་མངོན་འགྱུར་ཏེ། །སྤངས་རྟོགས་ཡོན་ཏན་བསམ་གྱིས་མི་ཁྱབ་པས༑ ༑ཟུང་འཇུག་བཞི་པའི་ལམ་ཀུན་མཐར་ཕྱིན་ཤོག །ཅེས་སྨོན་ལམ་དུ་བྱ་ཏེ༑ ལོ་ཧི་པའི་རྣལ་འབྱོར་ཆེན་པོ་ཡང་འདི་ནང་ལེགས་པར་འདུས་པས་ལོ་དྲིལ་གཉིས་ཀའི་སྨོན་ལམ་འདི་ཉིད་ཀྱིས་འགྲུབ་མོད། འོན་ཀྱང་ལོ་ཧི་པ་ལ་དགོས་སུ་སྦྱོར་ན། མཐར་ཕྱིན་ཤོག་གི་རྗེས་སུ། སྤྲུལ་པར་སེམས་བརྟན་ཉི་ཟླའི་འགྲོས་བཅོམ་ནས། །ཡས་བབས་མས་བརྟན་དགའ་བཞི་ཡོངས་རྫོགས་ཤིང་། །རྡོ་རྗེའི་བཟླས་པས་མཆོག་གི་དབང་ཕྱུག་མ། །མཉེས་ཏེ་དཔེ་ཡི་འོད་གསལ་འཆར་བར་ཤོག ༑འཇའ་ལུས་སྙོམས་འཇུག་སྒྲས་བསྐུལ་རྗེས་གཞིག་དང་། །མཉམ་རྗེས་བདེ་སྟོང་མཆོག་གིས་བཟུང་འཛིན་སྦྱངས། །སྒྱུ་མའི་སྐུར་བཞེངས་ཡང་ཡང་འོད་གསལ་ཞུགས། །སློབ་དང་མི་སློབ་ཟུང་འཇུག་མངོན་གྱུར་ཤོག །དེ་ལྟར་རྣལ་འབྱོར་ཆེན་པོའི་རྫོགས་རིམ་ལ། །འགལ་རྐྱེན་ཀུན་སྤངས་མཐུན་རྐྱེན་མཁའ་འགྲོས་བསྒྲུབས། །འཆི་ཚེ་ངོ་མཚར་ལྟས་ཀྱྀས་ཕྱོགས་ཀུན་ཁྱབ། །མཁའ་སྤྱོད་གནས་དེང་འདིར་སྩོལ། །དེ་ཉིད་ཀྱི་སྐུའི་རྣམ་འཕྲུལ་ཐར་པ་ཆེན་སུ་ལམ་ཀུན་མཐར་ཕྱིན་ཤོག །ཅེས་སྦྱར།། ཤིས་བརྗོད་ནི། རབ་འབྱམས་སྐྱེ་དགུའི་དགེ་ལེགས་མ་ལུས་པ། །གཅིག་བསྡུས་འཁོར་ལོ་སྡོམ་པའི་ལྷ་ཚོགས་རྣམས། །མཁའ་དངོས་འགེངས་པའི་རྣམ་རོལ་མཐའ་ཡས་ཀྱིས། །ཤིས་བརྗོད་དགེ་ལེགས་སྩཽལ་བ་འདི་ལྟར་རོ། །དགེ་ལེགས་ཐམས་ཅད་ཀྱི་རྩ་བ། །དངོས་གྲུབ་ཐམས་ཅད་ཀྱི་འབྱུང་གནས། །ཡོན་ཏན་ཐམས་ཅད་ཀྱི་གཏེར་མཛོད། །དཔལ་ལྡན་བླ་མ་དམ་པའི་རྣམ་འཕྲུལ། ། ཆོས་སྐུ་ཟག་མེད་བདེ་སྟོང་གི་ཡེ་ཤེས། །བྱང་ཕྱོགས་སོ་བདུན་ལོངས་སྐུ་སྒྲིབ་བྲལ་གྱི་རྩ་དང་ཐིག་ལེ་ལུས་ཀྱི་དཀྱིལ་འཁོར། སྤྲུལ་སྐུ་གང་ལ་གང་འདུལ་གྱི་འབྱུང་ལུས་ཕྲ་རགས་གནས་གསུམ་མཁའ་འགྲོ་ཐམས་ཅད་གཅིག་ཏུ་བསྡུས་པ་ཁྱབ་བདག་རྡོ་རྗེ་འཆང་ཆེན་པོ་དང་། དེ་ཉིད་དབང་བཞི་པའི་ལམ་གྱི་སྒྲུབ་ཚུལ་གཙོ་བོར་གསལ་བར་མཛད་པ། གསང་བདག་ཕྱག་ན་རྡོ་རྗེ་ལ་སོགས་པ་དང་། དབང་གསུམ་པའི་ལམ་གྱི་སྒྲུབ་ཚུལ་གཙོ་བོར་གསལ་བ་མཛད་པ་དབང་ཕྱུག་ལོ་ཧི་པ་ལ་སོགས་པ་དང་། དབང་གཉིས་པའི་ལམ་གྱི་སྒྲུབ་ཚུལ་གཙོ་བོར་གསལ་བར་མཛད་པ་གྲུབ་ཆེན་ནག་པོ་སྤྱོད་པ་ལ་སོགས་པ་བླ་མ་དམ་པ་བར་མ་ཆད་པར་བྱོན་པ་རྣམས་ཀྱི་བཀྲ་ཤིས་དང་དགེ་ལེགས་ཀྱི་འབྱོར་པས་ཁྱེད་ཅག་སྐྱེ་དགུ་ཐམས་ཅད་ཉིན་མཚན་དུ་སྐྱོང་པར་གྱུར་ཅིག སྐུ་གསུམ་དབྱེར་མེད་རྡོ་རྗེ་འཆང་དབང་དངོས། །གནས་གསུམ་མཁའ་འགྲོའི་རྣམ་འཕྲུལ་སྣ་ཚོགས་ཀྱིས། །ས་གསུམ་འགྲོ་ལ་བདེ་མཆོག་དགའ་སྟོན་འགྱེད། །དུས་གསུམ་བླ་མའི་བཀྲ་ཤིས་པོའི་ཁང་བཟང་ན་བདེ་བ་ཆེན་པོའི་དཔལ་འབྱོར་ཟད་མི་ཤེས་པ་ལ་རྟག་ཏུ་རོལ་ཞིང་༑ གང་ལ་གང་འཚམས་པའི་འཕྲིན་ལས་ཀྱིས་སྐྱེ་དགུ་ལྷག་པར་སྐྱོང་བ་ལྷ་དྲུག་ཅུ་རྩ་གཉིས་ལ་སོགས་པ་དཔལ་འཁོར་ལོ་སྡོམ་པ་སངས་རྒྱས་དཀོན་མཆོག་གི་རྣམ་པ་བཞུགས་པ་རྣམས་ཀྱིས། གང་སྐུ་ཁྲོ་ཆགས་གར་ཀྱི་ཉམས་ཀུན་གྱིས།། ཚར་གཅད་རྗེས་བཟུང་འཕྲིན་ལས་བསམ་མི་ཁྱབ། །ཧེ་རུ་ཀ་དཔལ་དཀྱིལ་འཁོར་འཁོར་ལོའི་ཚོགས། །སངས་རྒྱས་དཀོན་མཆོག་བཀྲ་ཤིས་དེང་འདིར་སྩོལ༑ ༑དེ་ཉིད་ཀྱི་གསུང་གི་རྣམ་འཕྲུལ་དཔལ་འཁོར་ལོ་སྡོམ་པའི་རྩ་བའི་རྒྱུད་མངོན་བརྗོད་འབུམ་པ། བསྡུས་པའི་རྒྱུད་བདེ་མཆོག་ཉུང་ངུ། ཁྱབ་བྱེད་ཀྱི་རྒྱུད་ནམ་མཁའ་དང་མཉམ་པ། ཐུན་མོང་གི་བཤད་རྒྱུད་ཀུན་ཏུ་ཁ་སྦྱོར། ཐུན་མོང་མ་ཡིན་པའི་མངོན་རྟོགས་ཀྱི་བཤད་རྒྱུད་མངོན་བརྗོད་བླ་མ། ཆོ་གའི་བཤད་རྒྱུད་རྡོ་རྗེ་མཁའ་འགྲོ། ཁྱད་པར་གྱི་བཤད་རྒྱུད་འབྱུང་བ་གསུམ་དང་ཀུན་ཏུ་སྤྱོད་པ། ཆ་མཐུན་གྱི་བཤད་རྒྱུད་མཁའ་འགྲོ་རྒྱ་མཚོ་ལ་སོགས་པ་མ་རྒྱུད་བྱེ་བ་ཕྲག་བཅུ་དྲུག་གི་བརྗོད་བྱ་དང་རྗོད་བྱེད་ཐམས་ཅད་ཀྱི། གང་གསུང་ཆེས་ཟབ་རྟོགས་དཀའ་རྡོ་རྗེའི་ཚིག།འཁོར་ལོ་སྡོམ་པའི་བརྗོད་བྱ་རྗོད་བྱེད་ཚོགས། །དབྱངས་དང་གསལ་བྱེད་རྣམ་དཀར་ལུང་རྟོགས་དངོས། །དམ་ཆོས་དཀོན་མཆོག་བཀྲ་ཤིས་དེང་འདིར་སྩོལ། །དེ་ཉིད་ཀྱི་ཐུགས་ཀྱི་རྣམ་འཕྲུལ་གནས་ལས་སྐྱེས་པ། ཞིང་ལས་སྐྱེས་པ། སྔགས་ལས་སྐྱེས་པ། རིགས་ལས་སྐྱེས་པ། ལས་ལས་སྐྱེས་པའི་ཕོ་ཉ་དང་ཕོ་ཉ་མོའི་མཚན་ཉིད་ཐམས་ཅད་ཡོངས་སུ་རྫོགས་པའི་རྣལ་འབྱོར་པ་དང་རྣལ་འབྱོར་མ་མཆོག་དང་ཐུན་མོང་གི་དངོས་གྲུབ་སྒྲུབ་པ་ལ་བརྩོན་པ། འཕྲིན་ལས་བཞི་དང་གྲུབ་ཆེན་བརྒྱད་དང་། ཕྱི་ནང་གི་ས་བཅུའི་སྤངས་རྟོགས་ལ་གནས་པ་དགེ་འདུན་དཀོན་མཆོག་དུ་བཞུགས་པ་ཐམས་ཅད་ཀྱི། གང་གསུང་བརྩེ་བའི་བྱིན་རླབས་ཉིན་མཚན་དུ། །ལེགས་པར་ཞུགས་པས་ལམ་འདིར་རབ་བརྩོན་ཞིང་༑ ༑མཆོག་དང་ཐུན་མོང་དངོས་གྲུབ་ལེགས་པར་ཐོབ། །དགེ་འདུན་དཀོན་མཆོག་བཀྲ་ཤིས་དེང་འདིར་སྩོལ། །མདོར་ན་དཔལ་ལྡན་སྡོམ་པའི་ལྷ་ཚོགས་ཀྱིས༑ ༑མངོན་པར་མཐོ་ཞིང་སྲིད་ཞིའི་དགྲ་འཇོམས་པ། །ཇི་སྙེད་མཆིས་པའི་བཀྲ་ཤིས་དགེ་ལེགས་ཀུན། །ཉིན་མཚན་ཀུན་ཏུ་རྒྱས་པའི་བཀྲ་ཤིས་ཤོག།ཅེས་ཤིས་བརྗོད་རྒྱས་པར་བྱའོ། །ཞེས་པ་འདི་ཡང་དགེ་སློང་ལོ་ཙཱ་བ་ཤེས་རབ་རིན་ཆེན་གྱིས་སྦྱར་བའོ།། །།མངྒ་ལཾ།། བྷཝནྟུ།། ཤུབྷཾ།།མེས་པོའི་ཤུལ་བཞག་ལས། སྟག་ཚང་ལོ་ཙྭ་བ་ཤེས་རབ་རིན་ཆེན་གྱི་བཀའ་འབུམ།དཔལ་འཁོར་ལོ་སྡོམ་པ་ལོ་དྲིལ་གཉིས་ཀྱི་སྨོན་ལམ་ཤིས་བརྗོད།